|  |
| --- |
| ***Директни плащания*** |

**1. Управителният съвет на Държавен фонд „Земеделие“-РА утвърди бюджет в размер до 72 млн. лв. по схемата за преходна национална помощ за тютюн за Кампания 2020 г.** Право на подпомагане имат земеделски стопани, които са отглеждали тютюн през поне една от трите години, включени в референтния период 2007 – 2009 г. Продукцията им следва да е изкупена и премирана по реда на Закона за тютюна и тютюневите изделия. За да получат подпомагане по схемата, кандидатите следва да продължават да извършват земеделска дейност. Това условие се счита за изпълнено, когато са регистрирани като земеделски стопани по реда на Наредба № 3 от 1999 г. или са вписани в базата данни на производителите на тютюн; когато са собственици на животно, животновъден обект или пчелно семейство, регистрирани в системата на Българската агенция по безопасност на храните или когато са регистрирали правно основание за площ в размер най-малко 0,1 ха. Съгласно изготвения от Държавен фонд „Земеделие“-РА индикативен график за плащанията за първата половина на 2021 г., подпомагането е предвидено да бъде изплатено в периода между 10 и 20 февруари 2021 г., значително по-рано, отколкото се е случвало това в предходни кампании за директни плащания.

**2. На 1 февруари 2021 г. изтече срокът, в който производителите на картофи, лук и чесън, кандидатствали по схемата за обвързано подпомагане за зеленчуци (картофи, лук и чесън) за Кампания 2020, можеха да подават декларации по образец и документи за доказване на добиви и реализация на произведената продукция.** Във връзка с усложнената епидемична обстановка Държавен фонд „Земеделие“-РА предостави възможност на кандидатите по схемите за обвързано подпомагане на плодове и зеленчуци да изпратят опис по образец чрез изпращане на имейл до съответната Областна дирекция на Държавен фонд „Земеделие“-РА по постоянен адрес на кандидата (за физически лица) и адрес на управление на кандидата (за ЕТ и юридическите лица). Документите, доказващи произведената и реализирана продукция по схемата за кампания 2020, следва да са издадени в периода от 01.02.2020 г. до 31.01.2021 г.

|  |  |
| --- | --- |
| ***Пазарна подкрепа*** |  |

**3. Временни извънредни мерки в лозаро-винарския сектор за преодоляване на смущенията на пазара породени от пандемията от COVID-19 ще се прилагат и през 2021 година.** На 29 януари в Официален вестник на Европейския съюз e публикуван Делегиран регламент (ЕС) 2021/95 на Комисията от 28 януари 2021 година за изменение на Делегиран регламент (ЕС) 2020/592 относно временни извънредни мерки за дерогация от някои разпоредби на Регламент (ЕС) № 1308/2013 на Европейския парламент и на Съвета с цел преодоляване на смущенията на пазара в сектора на плодовете и зеленчуците и лозаро-винарския сектор, породени от пандемията от COVID-19 и свързаните с нея мерки. С приемането на Делегиран регламент (ЕС) 2020/592 през 2020 г. бяха въведени някои промени в разпоредбите в лозаро-винарския сектор, с цел облекчаване на положението на земеделските производители и преодоляване на последиците от пандемията от COVID-19. Тъй като все още не е постигнато необходимото възстановяване на равновесието на пазара с изменението на Делегиран регламент (ЕС) 2020/592  възможността за финансиране на мерките „Кризисна дестилация на вино“ и „Помощ за кризисно съхранение на вино“ продължава и през финансовата 2021 г. Запазва се и временното увеличаване на максималния размер на помощта от Съюза по мерки "Преструктуриране и конверсия на лозя" – помощ до 90% (вместо 75 %) от направените допустими разходи, „Инвестиции“, „Застраховане на реколтата“ и „Събиране на реколтата на зелено“ – помощ до 70% (вместо 50%);. Срокът, в който могат да бъдат сключвани договори с бенефициенти по силата и при условията за увеличено финансиране, съгласно Регламент (ЕС) 2021/95, се удължава до 15 октомври 2021 г., което ще позволи на държавите членки да въведат някои от мерките на по-късен етап през сезона и ще осигури на операторите допълнителни възможности да кандидатстват за подпомагане. Съгласно нуждите на сектора в България, през 2020 г. страната ни избра да прилага мярка „Кризисно съхранение на вино“, мярка „Събиране на реколтата на зелено“ при облекчен режим на администриране и  да бъде увеличен размерът на подпомагането по мерките от Националната програма за подпомагане на лозаро-винарския сектор за периода 2019-2023 г. за бенефициенти, сключили договор за предоставяне на финансова помощ до края на финансовата 2020 година, както и да се допусне възможност за изплащане на финансова помощ съобразно извършените операции на установената от проверката на място площ (за мярка „Преструктуриране и конверсия на лоза“ и мярка „Събиране на реколтата на зелено“) и за подаване на заявление за окончателно плащане до края на финансовата година (за мярка „Преструктуриране и конверсия на лоза“). Във връзка с удължаване на периода за прилагане на извънредните мерки, на 1.02.2021 г. е подготвена НИД на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

|  |  |
| --- | --- |
| ***Визия за ОСП след 2020 г.*** |  |

**4. Португалското председателство, начело с министъра на земеделието Мария до Сеу Антунеш активно защитава позицията на Съвета по време на тристранните преговори с Европейския парламент като изтъква, че преговарящите са на прав път към политика, която е базирана на резултати и е по-гъвкава.** В опит да увеличи прозрачността, португалският министър обеща да предоставя таблица с 4 колони след всяка тристранна среща, която да „даде представа за това, което вече е било обсъдено“. По време на разискването, което последва, всички делегации, които взеха думата, изразиха подкрепата си за Председателството в „последния етап от преговорите“, подчертавайки необходимостта от балансиран подход по екологичните и социално-икономически съображения, субсидиарност и по-голяма гъвкавост за държавите членки. Предишният председател на Съвета Юлия Клокнер (Германия) покани своите колеги „да постигнат напредък своевременно ... тъй като времето е от съществено значение“, за да могат държавите членки да представят своите стратегическите планове тази година. Редица делегации изразиха своето недоволство по отношение на поправки, внесени от ЕП, по-специално по концепцията за хибридна система за контрол, основана на стари правила и тези, свързани с изпълнението по новия модел. Според делегациите, това не е ход за опростяване и трябва да се избягва. Включването на социалната условност също не е добре приета от различните делегации. Държави членки са против предписателния подход за еко-схемите, с аргумента, че това „би ограничило нашата свобода, когато става въпрос за избор“. От своя страна комисарят по земеделие Януш Войчеховски приветства „амбицията на Португалското председателство“ да постигне политически компромис през май, което ще даде „достатъчно време за изготвяне на стратегическите планове и постигане на навременно прилагане на новата ОСП през януари 2023 г.” „Налице е безпрецедентен обществен контрол върху процеса на реформа на ОСП“, каза той пред Съвета, обещавайки „да гарантира, че стратегическите планове са в състояние да изпълнят Зелената сделка“. Комисията ще действа като посредник в преговорите, но и като „движеща сила за по-голяма устойчивост на ОСП“, заключи той.

**5. Португалското председателство има за цел да постигне междуинституционално споразумение за реформата на ОСП през пролетта, осигурявайки достатъчно време за влизане в сила на новата ОСП от януари 2023 г., заяви министърът на земеделието на Португалия Мария до Сеу Антунеш пред своите колеги на 25 януари.** Португалското председателство ще се концентрира върху най-важните теми: дългосрочната политика на ЕС за селските райони и насърчаване на биологичния контрол за намаляване на употребата на химически пестициди. Присъединявайки се към видеоконференцията от столицата, министърът на земеделието Мария до Сеу Антунеш откри срещата, като заведе колегите си министри на „пътуване в Португалия“, показвайки „всичките възможности, които страната може да предложи“ и отправяйки покана към тях да присъстват на неформалното заседание на Съвета по земеделие и рибарство в средата на юни. Португалското председателство обяви най-важните теми и задачи, върху които ще се концентрира, а именно по-зелена Европа, като работата  ще е насочена към развитие на възстановяването и цифровизация на сектора. Министърът на земеделието на Португалия Мария до Сеу Антунеш подчерта, че реформата е един от основните приоритети и отлагането на преговорите ще нанесе вреда и ще остлаби земеделската политика. Нужно е да се върви напред към новата ОСП. Зелената архитектура е един от основните елементи, на които трябва да се наблегне още повече. Някои правила ще трябва да се приспособят към Зелената сделка. Да се гарантира, че ОСП ще бъде трайна и зелена. Председателството призова за биологично земеделие, по-екологично и по-устойчиво земеделие. С цел постигане на по-устойчиво използване на пестициди, португалското председателство иска да насърчи внедряването на „биологични средства за борба с вредителите по растенията“. След заседанието на 22 февруари, се очаква министрите да направят преглед на преговорите между Европейския парламент и Съвета на ЕС на заседанията на 22 - 23 март, 26 - 27 април, 31 май и 28 - 29 юни, съгласно предварителния график.Друг фокус на португалското председателство ще бъде търсенето на по-добро управление на ресурсите, особено за почвата и водата. Това ще бъде основната тема на неформалната среща на министрите на земеделието на ЕС, която при условие, че здравната обстановка позволи, ще се състои в Лисабон на 14 и 15 юни. Планирана е среща на ветеринарните служители за 28-30 април, която съвпада с работната група на главните служители по опазване на растенията. Конференция за агенти за биологичен контрол ще се проведе по същото време (28 април), а през юни Председателството ще покани министрите да вземат решение относно използването на агенти за биологичен контрол (макро организми) за растителна защита. Междувременно ще се проведе 49 -ата конференция на директорите на разплащателните агенции на ЕС през периода 19-21 май.